|  |
| --- |
| **СМЕРНИЦЕ ЗА ПОДНОСИОЦЕ ПРЕДЛОГА ПРОЈЕКТА** |

ГРАД НОВИ САД

ГРАДСКА УПРАВА ЗА СПОРТ И ОМЛАДИНУ

КАНЦЕЛАРИЈА ЗА МЛАДЕ

**СМЕРНИЦЕ ЗА ПОДНОСИОЦЕ ПРЕДЛОГА ПРОЈЕКТА**

Јавни конкурс за финансирање пројекта којим се омогућава израда, доношење и промоција Локалног акционог плана политике за младе Града Новог Сада за период од 2019. до 2022. године

**УВОД**

Локални акциони план политике за младе Града Новог Сада је документ, који на предлог Градске управе за спорт и омладину – Канцеларије за младе (у даљем тексту: Канцеларија за младе), доноси Скупштина Града Новог Сада, којим се уређује нарочито: активно учешће младих у друштвеном животу, обезбеђивање остваривања права младих на једнаке шансе, информисање младих, подстицање и вредновање толеранције, демократије, изузетних постигнућа младих, подстицање и развијање формалног и неформалног образовања, подстицање и стимулисање запошљавања и самозапошљавања младих и омладинског предузетништва, унапређивање безбедности младих, одрживог развоја и здраве животне средине, очување и унапређивање здравља младих и друге активности и области од значаја за младе.

На основу члана 9. став 1. Одлуке о остваривању потреба и интереса младих у областима омладинског сектора на територији Града Новог Сада ("Службени лист Града Новог Сада", број 9/13, 11/15, 44/16 и 17/17) и Закључка Градоначелника Града Новог Сада, број 66-2/2018-158-II од 2. новембра 2018. године Градска управа за спорт и омладину - Канцеларија за младе расписује Јавни конкурс за финансирање пројекта којим се омогућава израда, доношење и промоција Локалног акционог плана политике за младе Града Новог Сада за период од 2019. до 2022. године.

**КРИТЕРИЈУМИ ЗА ПОДНОСИОЦЕ ПРОЈЕКАТА: КО МОЖЕ ДА КОНКУРИШЕ?**

Право на доделу средстава из буџета Града Новог Сада по овом Јавном конкурсу, могу да остваре удружења младих и удружења за младе (у даљем тексту: удружења) која своју активност реализују на територији Града Новог Сада и уписана су у регистар код надлежног органа. Удружења треба да имају седиште на територији Града Новог Сада.

Да би остварили право на доделу средстава удружења морају бити уписана у Јединствену евиденцију удружења младих, удружења за младе и њихових савеза коју води Министарство омлaдине и спoрта Републике Србије.

Поред горе наведених критеријума удружење треба да задовољи и следеће критеријуме:

а) да има искуство у реализацији пројеката из области политике за младе

б) да има капацитета да формира комплетан тим стручних консултаната и представника више удружења који имају искуство у писању стратешких докумената за младе и покривају све области ЛАП-а.

**ИЗНОС СРЕДСТАВА И ВРЕМЕ РЕАЛИЗАЦИЈЕ ПРОЈЕКТА**

За реализацију пројекта којим се омогућава израда, доношење и промоција Локалног акционог плана политике за младе Града Новог Сада за период од 2019. до 2022. године биће изабрано једно удружење.

Укупан износ за финансирање програма којим се омогућава израда, доношење и промоција Локалног акционог плана политике за младе Града Новог Сада за период од 2019. до 2022. године износи 2.500.000,00 динара.

Пројекат мора бити реализован до краја фискалне године.

**КРИТЕРИЈУМИ ВЕЗАНИ ЗА ТРОШКОВЕ КОЈИ СЕ МОГУ УКЉУЧИТИ У БУЏЕТ**

**Трошкови пројекта морају бити:**

* неопходни за извођење пројекта;
* стварни трошкови током периода реализације пројекта;
* евидентирани током реализације пројекта у oбрачунима или пореским документима;
* препознатљиви, проверљиви и подржани оригиналном документацијом на основу чијих оверених копија се правдају;
* реализовани у периоду од објављивања резултата конкурса до завршетка реализације пројекта, а најкасније до 31. децембра 2018. године.

**Трошкови пројекта који нису прихватљиви су:**

* покривање губитака и дуговања;
* куповина опреме[[1]](#footnote-1)
* плаћање истих особа по различитим основама у оквиру реализације једног програма
* куповина алкохолних пића или цигарета.

**АКТИВНОСТИ ПРОЈЕКТА**

Одобрени пројекат својим активностима треба да директно доприноси процесу израде, доношења и промоције Локалног акционог плана политике за младе Града Новог Сада за период од 2019. до 2022. године (У даљем тексту: ЛАП). Пројекат треба да обезбеди учешће младих у изради, доношењу и промоцији ЛАП-а.

Реализација активности пројекта биће спроведена уз блиску сарадњу и координацију са представницима Градске управе за спорт и омладину – Канцеларије за младе. Активности пројекта обавезно треба да буду усаглашене са активностима које ће спроводити Комисија за израду Локалног акционог плана политике за младе Града Новог Сада за период 2019 – 2022. године

Имајући у виду наведено, одобрени пројекат треба да обухвати најмање следеће активности:

* Спровођење истраживања и прикупљања података за потребе израде ЛАП-а,
* Реализације јавне расправе о нацрту ЛАП-а,
* Промоција ЛАП-а младима и широј јавности.

**ПОДНОШЕЊЕ ПРИЈАВА**

**(где и како се шаљу пријаве)**

Образац пријаве пројекта на Јавни конкурс, Образац предлога пројекта, Образац буџета програма, Образац биографије и Смернице за подносиоце предлога пројекта могу се преузети на званичној интернет презентацији Градске управе за спорт и омладину Града Новог Сада – Канцеларије за младе (www.kzm.novisad.rs).

Пријаве на Јавни конкурс подносe се Градској управи за спорт и омладину - Канцеларији за младе, на Писарници Градске управе Града Новог Сада, Трг слободе 1, или се шаљу поштом, у затвореној коверти са назнаком:

|  |
| --- |
| **ГРАДСКА УПРАВА ЗА СПОРТ И ОМЛАДИНУ - КАНЦЕЛАРИЈА ЗА МЛАДЕ**  **НОВИ САД, ЖАРКА ЗРЕЊАНИНА 2**  **"Не отварати – пријава на Јавни конкурс за финансирање пројекта којим се омогућава израда, доношење и промоција Локалног акционог плана политике за младе Града Новог Сада за период од 2019. до 2022. године"**  **Назив и адреса подносиоца пријаве на Конкурс: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Контакт особа и број телефона:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |

Пријава на Јавни конкурс садржи:

1. Копију решења о упису у регистар код надлежног органа,
2. Образац пријаве пројекта на јавни конкурс,
3. Образац предлога пројекта,
4. Образац буџета пројекта
5. Биографије лица у пројектном тиму,
6. Копије уговора о сарадњи у реализацији пројекта,
7. Целокупна пројектна документација у електронској форми на CD-у (ставке од 1 до 6).

Сви документи и обрасци који се подносе на Јавни конкурс морају бити попуњени рачунаром, одштампани, оверени и потписани од стране лица које је овлашћено за заступање удружења.

**Неблаговремене и непотпуне пријаве** на Јавни конкурс, као и пријаве поднете у рукопису, **неће бити разматране**.

**Рок за достављање пријаве на Јавни конкурс је петнаест дана од дана објављивања Јавног конкурса.**

**ПРОЦЕНА И ОДАБИР ПРОЈЕКТА**

Поступак Јавног конкурса спровешће Комисијa за стручни преглед поднетих предлога програма и пројеката за финансирање програма и пројеката од интереса за Град Нови Сад у областима омладинског сектора (у даљем тексту: Комисија).

Критеријуми за оцену предлога пројекта:

* Капацитети и искуство предложеног тима стручних консултаната односно представника удружења, координатора тима (обавезне биографије)
* Капацитети удружења за спровођење програма који се баве младима
* Предлог буџета и рационалност трошкова.

Приоритет при избору имаће удружење које на задовољавајући начин може да демонстрира капацитете за вођење активности неопходних у процесу израде ЛАП-а; На конкурсу ће бити изабрано једно удружење које је формирало комплетан тим стручних консултаната или ће формирати тим ангажовањем представника више удружења тако да се покрију све области ЛАП-а.

**НАЧИН ОБАВЕШТАВАЊА О РЕЗУЛТАТИМА ЈАВНОГ КОНКУРСА**

У складу са Одлуком о остваривању потреба и интереса младих у области омладинског сектора на територији Града Новог Сада („Службени лист Града Новог Сада“, број 9/13, 11/15, 44/16 и 17/17), Градска управа за спорт и омладину – Канцеларија за младе ће на званичној интернет презентацији ([www.kzm.novisad.rs](http://www.kzm.novisad.rs)) објавити одобрени проjeкат са наведеним одобреним износом за реализацију пројекта.

**КОНТАКТ ИНФОРМАЦИЈЕ**

Све додатне информације у вези са Јавним конкурсом могу се добити у Градској управи за спорт и омладину - Канцеларији за младе, лично, или телефоном у периоду од 10 до 14 часова:

Канцеларија за младе

Трг слободе 3 – Аполо центар (II спрат)

021/662-44-70

kzmnovisad@gmail.com

1. *Напомена: као неприхватљив сматраће се трошак који се односи на куповину опреме која није неопходна за рeализацију програма.* [↑](#footnote-ref-1)